મુંબઈ બદલાઈ ગયું છે! નવી નવી આડે-ઊભે ધડ બિલ્ડિંગો વાંસના ખડિંગ અંકુરની માફક જમીનમાંથી ઉગી રહી છે અને એક સમયે હાથ પહોળા કરીને ચાલવા માટેનું ઈંજન આપતી સડકો ભયાક્રાન્ત કાચબાના મોંની માફક જાણે પોતાના આવરણમાં છુપાઈ રહી છે. જેના માટે આંખો સતત તરસતી રહે છે તેવી સ્કાયલાઈન અહીં જોવા નહીં મળશે કે કેમ તેવો એક વખતનો અંદેશો હવે, વર્ષોનાં ઈન્તેઝાર પછી ખાતરીમાં બદલી ગયો છે અને હોરિઝોન અને વર્ટિકલ બંને પર જનોઈવઢ ઘા કરી નાંખે તે હદની પર્યાવરણ સાથેની બેવફાઈ અને નાગડદાઈ આ શહેરમાં એકસાથે આડાસંબંધોની જેમ વિકસી છે. વિકાસના નામે સિમેન્ટ-કોંક્રિટિયા ઝુંડ અને ઝમેલાં ગોઠવાઈ રહ્યાં છે અને મુક્ત હરિયાળીનાં ગાન સાઉથ મુંબઈ કહેતાં ટાઉન એરિયાના પોશ બંગલાઓનીં બગીચાઓનાં કુંડાઓની શોભા માત્ર બની રહ્યાં છે.